钦定古今图书集成/明伦汇编/闺媛典/第072卷 > 邓中华妻王氏
## 钦定古今图书集成/明伦汇编/闺媛典/第072卷 > 邓中华妻王氏

按《桐庐县志》：王氏坊郭，邓中华妻，字叔媛，里人王三
祐女。温纯闲雅，姿婉而丽，幼读《孝经》，能释大义。儿时
父母呼曰：“女秀才。”年十四，归中华，修妇道，工女红，以
贤孝称。中华素孱弱，遘危疾，王躬汤药，调饮食，衣不
解体。数月忧劳交棘，形容枯槁。姑怜之，谓曰：“得无恙
乎？”泣曰：“夫可起，即万死所愿，身何足云。”华寖委顿，执
王手，泪簌簌下，语嗫嚅不吐。王喻所指，泣曰：“死生契
阔，与子同穴，万一不讳，誓以身从也。”语未竟，相抱呜
咽，闻者咸为凄怆。越数日华死，王饮食不接于口，桐
俗夭折，皆亟葬。越三日，将瘗，王忽注水栉沐，餤饭半
盂，更衣叩柩登楼自缢死，时年十九。万历四年旌表。